ພວກກະບົດລີເບຍ ທໍາຄວາມຄືບໜ້າ ທີ່ເມືອງມິສຣາຕາ
ພວກ​ທະຫານ​ທີ່ຈົງ​ຮັກ​ພັກດີ ​ຕໍ່​ມວມມາ​ກາດ​ດາ​ຟີ ຜູ້ນໍາລີເບຍ ​ ໄດ້ຖືກຝ່າຍກະບົດຂັບໄລ່ ໃຫ້ຖອຍຫ່າງອອກໄປ​ຈາກ​ເມືອງ Misrat
ພວກກະບົດລີເບຍກ່າວວ່າ ພວກຕົນໄດ້ທໍາຄວາມຄືບໜ້າທາງພາກພື້ນດິນໃນເມືອງທ່າ Misrata ທີ່ຖືກປິດລ້ອມ ໃນຂະນະທີ່ສະຫະປະຊາຊາດຮຽກຮ້ອງຂໍການຊ່ອຍເຫລືອ ເພື່ອຊ່ອຍກູ້ຊີວິດພວກຜູ້ຄົນທີ່ກໍາລັງພະຍາຍາມຫລົບໜີຈາກລີເບຍໂດຍທາງເຮືອນັ້ນ ພວກກະບົດກ່າວວ່າ ພວກຕົນໄດ້ໂຈມຕີພວກທະຫານທີ່ຈົງ ຮັກພັກດີຕໍ່ທ່ານມວມມາກາດດາຟີ ຜູ້ນໍາລີເບຍ ໃຫ້ຖອຍ ຫ່າງອອກໄປຈາກເມືອງ Misrata ໂຄສົກຂອງກໍາລັງຝ່າຍກະບົດກ່າວໃນວັນອັງຄານວານນີ້ວ່າ ພວກກໍາລັງຕໍ່ຕ້ານໄດ້ໂຈມຕີພວກທະຫານນິຍົມຝ່າຍລັດຖະ ບານໃຫ້ຖອຍອອກໄປຈາກເມືອງ Misrata ປະມານ 15 ຫລັກກິໂລແມັດ ພັນເອກ Ahmed Bani ກ່າວເຊ່ນກັນ ວ່າ ພວກກະບົດໄດ້ຂັບໄລ່ພວກທະຫານທີ່ນິຍົມທ່ານກາດດາຟີ ອອກຈາກເຂດອ້ອມແອ້ມສະໜາມບິນເມືອງ Misrata ຫລັງຈາກທໍາການສູ້ລົບກັນຢ່າງໜັກເປັນເວລາ 2 ມື້ ໃນຂະນະດຽວກັນ ອົງການຊ່ອຍເຫລືອອົບພະຍົບສະຫະປະຊາຊາດຮຽກຮ້ອງໃຫ້ພວກປະເທດໃນຢູໂຣບ ແລະພວກກັບຕັນເຮືອໃນທະເລເມດີແຕຣານຽນໃຫ້ຊ່ອຍກູ້ຊີວິດຜູ້ຄົນທີ່ກໍາລັງຫລົບໜີຈາກຄວາມວຸ້ນວາຍໃນລີເບຍນັ້ນ ທ່ານນາງ Melissa Fleming ໂຄສົກປະຈໍາອົງການຊ່ອຍເຫລືອອົບພະຍົບກ່າວໃນວັນອັງຄານວານນີ້ວ່າ ເຮືອລໍາໃດກໍຕາມທີ່ແລ່ນອອກຈາກລີເບຍໄປ ຄວນຖືວ່າເປັນເຮືອທີ່ຕ້ອງການສໍາລັບໃຫ້ການຊ່ອຍເຫລືອ ທ່ານນາງ Fleming ຮຽກຮ້ອງໄປຍັງລັດຖະບານປະເທດຕ່າງໆແລະພວກກັບຕັນເຮືອ ບໍ່ໃຫ້ລໍຖ້າສັນຍານແຈ້ງເຫດປະສົບໄພ ແຕ່ຂໍໃຫ້ຟ້າວຫັນໜ້າໃນທັນທີໄປຫາພວກເຮືອ ເພື່ອໄປເບິ່ງວ່າພວກປະຊາຊົນຢູໃນເຮືອຕ້ອງການຄວາມຊ່ອຍຫຼືບໍ່ ທ່ານນາງ Fleming ກ່າວເຊ່ນນີ້ ຫລັງຈາກເຮືອລໍານຶ່ງທີ່ບໍ່ແໜ້ນໜາ ແລະບັນທຸກຄົນໂດຍສານຈຳນວນຫລາຍກວ່າ 600 ຄົນຫລົ້ມໃນວັນສຸກຜ່ານມາ ໃນເວລາບໍ່ດົນຫລັງຈາກແລ່ນອອກຈາກທ່າເຮືອໃນລີເບຍ ຊຶ່ງເວລານີ້ໄດ້ພົບເຫັນສົບພວກຄົນໂດຍສານຢ່າງໜ້ອຍ 16 ສົບແລ້ວ ໃນອີກດ້ານນຶ່ງ ການຖິ້ມລະເບີດຂອງກຸ່ມເນໂຕ້ໄດ້ເຮັດໃຫ້ນະຄອນຫລວງຂອງລີເບຍສັ່ນສະເທືອນ ກຸມພັນທະມິດເນໂຕ້ ກ່າວວ່າ ການໂຈມຕີທາງອາກາດໃນກຸງຕຣີໂປລີ ໃນວັນອັງຄານວານນີ້ ໄດ້ແນເປົ້າໝາຍໃສ່ຕຶກບັນຊາການແລະຄວບຄຸມກອງທັບຂອງກໍາລັງນີຍົມລັດຖະບານນັ້ນ ພວກຊາວເມືອງກ່າວວ່າ ລະເບີດລູກນຶ່ງໄດ້ຕົກຖືກຕຶກອາຄານຫລັງນຶ່ງທີ່ໃຊ້ການໂດຍພວກ ອົງການສືບລັບທາງທະຫານຂອງລີເບຍ ບັນດາເຈົ້າໜ້າທີ່ກຸ່ມເນໂຕ້ ໄດ້ປະຕິເສດອີກຄັ້ງນຶ່ງ ວ່າ ພວກຕົນບໍ່ໄດ້ແນເປົ້າໝາຍໃສ່ທ່ານມວມມາກາດດາຟີ ຜູ້ນໍາຂອງລີເບຍ